Chaymanta Jesús kiparishpan Yaya Diospa wasinpi kuti runakunata yachachirka kasna nishpa:
Ñukami runakunaraykuka punchashina kani.
Maykankunami ñukata katiwanahun mana kawsankakunanachu amsapishina Yaya Diosta mana riksishpa.
Ñuka punchatashina riksiwashkankunarayku yachankakuna imashnami ali ruranakunaka Yaya Diospa rikushkanpi.
Chasna ñukata riksiwashpankuna wiñaypa Yaya Dioswa kawsankakuna.
Chaypi fariseokunaka rimarkakuna:
Kanlla kan kikinmanta rimanki punchashina kanaykita,
chayrayku rimashkaykika mana valinchu.
Mana tiyanchu ashwan shuk chasnallatata kanmanta rimakka.
Jesuska aynirka:
Ñuka yachani maymantami shamushkani maymami risha.
Chayrayku ñukalla ñuka kikinmanta rimashpaynipas shutipami kan.
Kankunaka manami yachankichichu maymantami shamushkani maymami risha.
Kankunaka kikin yuyaykichikunamanta runa masikichikunata uchachinkichi.
Ñukaka manami kawsanichu runakunata uchayu kanki nishpa.
Runakunata rimashpaynipas uchayu kanki nishpa,
rimashkaynika shutipami,
manami yanka nishpachu kan.
Chasna rimashpayni mana ñukallachu uchayu kanki nishpa rimani,
ashwan kachawak Yayayniwa pakta chasna rimanchi.
Chayrayku rimashkaynika shutipami.
Katihushkaykichi Moisés wañupa killkashkanpi kasna nin:
Ishkay runa shuk runamanta apupa puntanpi chasnalla rimashpankunaka shutipa kan nishpa.
Ñukamanta tiyan ishkay chasnalla rimakkuna.
Ñuka kani shuk ñuka kikinmanta rimak,
chaymanta Yayayni ñukata kachawakpas chasnallatata ñukamanta riman.
Chasna Jesuska rimashpan tapurkakuna:
¿Maypita kahun yayaykika?
Jesuska aynirka:
Kankunaka nima ñukata nima Yayaynita riksinkichichu.
Ñukata riksiwankichimaka Yayaynitapas riksinkichimami karka.
Tukuy chayta Jesuska Yaya Diospa wasinpi yachachishpan rimarka.
Payka kahurka maypimi kullkita churanankunaka karkakuna.
Chaypi tukuy runakunapa rikushkankunapi yachachishpan nima pi payta apirkachu,
manara Yaya Dios munashkanrayku apinankunapa.
Chaymanta Jesuska kutikashka payta chiknik runakunata rimarka:
Ñukaka kankunata sakishami.
Rishpayni kankunaka maskawankichi,
¿maypitaya chay kishpichikka?
nishpa mana tariwankichichu.
Ashwan,
wañushpaykichi uchaykichimanta mana llakichirishkachu wañunaykichi tiyan.
Yaya Dioska ñukata mana kirishkaykichimanta kankunata mana llakichinkachu.
Chayrayku manami atipankichichu rinata maymami ñukaka risha.
Chayta uyashpankuna apunchikuna rimarkakuna paykunapura:
¿Imatataya rimanayan,
maymami risha kankunaka mana atipankichichu rinata nishpa?
Rimanayanchari pay kikin wañuchirinayashkanmanta.
Chaypi Jesuska rimarka:
Kankunaka kay allpamantami kankichi,
ñukaka awamantami kani.
Kankunaka uchayu runakunami kankichi,
ñukaka mana uchayuchu kani.
Ñukami kani wiñaypa kawsak Yaya Dios.
Kankuna pay kanaynita mana kirishpaykichika Yaya Dios uchaykichikunamantaka manami llakichinkachu.
Chayrayku kankunata rimashkani wañushpaykichi uchaykichikunamanta manami llakichirishkachu wañunkichi.
Chaypi payta asikshina tapurkakuna:
¿Pitaya kanki kanka?
Jesuska aynirka:
Kankunata shutipa kashkata rimashpaynipas mana kiriwankichichu.
¿Imaraykutaya kankunawa kwintani?
Ñukapa tiyawan achka kankunamanta rimanaynipa,
chasnaykichimanta kastigarishka kanaykichipa.
Rimashkaynita mana kirishpaykichipas shutipami kan.
Ñukata kachawak shutipata rimak kashpanmi rimashkaynika shutipami,
paypa rimawashkanllata runakunata rimashkaynirayku.
Chasna Jesús rimashpan apunchikunaka mana asirtarkakunachu,
pay ñukata kachawak nishpan Yayan Diosmanta rimashkanta.
Chayrayku Jesuska paykunata rimarka:
Kankuna kruspi alsawashpaykichi Yayayni Diospa Kachashkan Runata,
chaypirami riksiwankichi ñuka Yaya Dios kanaynita.
Chaymantapas yachankichi nima imata ñuka kikin yuyaynimanta rurashkaynita,
ashwan Yayaynipa yachachiwashkanllata kasushkaynita.
Ñukata kachawak tukuy uras ñukawa kahun.
Mana nima ima uras sapallaynita sakiwashkachu,
payta tukuy uras rurashkayniwa kushichishkaynirayku.
Chasna Jesuska rimashpan achka runakuna paypi sinchikurkakuna.